Poliisin mukaan vanhempien on syytä huolestua, jos terveeltä nuorelta löytyy Resilar-pullo ja ruokasoodaa.

Kouvolassa poliisin tietoon on tullut tapaus, jossa kolme teini-ikäistä nuorta on käyttänyt päihtymystarkoituksessa Resilar-yskänlääkkeestä uutettua ainetta.

Ainakin yksi nuori on joutunut sairaalahoitoon alettuaan voida pahoin ja oksentaa.

Poliisin mukaan nuoret olivat valmistaneet aineen netistä löytämänsä ohjeen mukaan. Resilar-yskänlääkettä saa apteekista ilman reseptiä. Poliisi kehottaa vanhempia tarkkailemaan lastensa puuhia.

– Jos nuorelta, jolla ei ole yskää, löytyy Resilar-pullo ja sen lisäksi vielä ruokasoodaa, hälytyskellojen pitäisi jo soida, sanoo komisario Timo Kuokkanen Kaakkois-Suomen poliisilaitokselta.

Kuokkasen mukaan aine vaikuttaa suurina annoksina nautittuina LSD:n tapaan. Maailmalla yskänlääkkeen käyttö päihteenä on kasvanut tasaisesti 2000-luvun aikana. Kouvolassa ilmiö on Kuokkasen arvion mukaan uusi.

– Olen toiminut poliisina 25 vuotta ja tämä on ensimmäinen kerta, kun yskänlääkettä on käytetty näin.

Poliisi muistuttaa, että lääkeaineiden väärinkäyttö on aina terveydelle vaarallista.

– Jos niitä lähtee käsittelemään, lääkeaineesta tulee epäpuhdasta ja aineen käyttäminen on puhdasta lääkeainetta vaarallisempaa. Vielä vaarallisempaa on käyttää tällaista lääkeainetta yhdessä alkoholin kanssa.